આ દરમિયાન મે બે હજારથી પણ વધારે પુસ્તકોનો સંગ્રહ કર્યો હતો જેમાં કોમિક્સ, સામાયિકો, બાળકથાઓ, કિશોર-સાહસકથાઓ, પોકેટ-બુક્સ અને નવલકથાઓ હતા. તે બધાને મે એક જૂના લાકડાના કબાટમાં વ્યવસ્થિત રીતે ગોઠવ્યા હતા અને જેમ કંજૂસ રોજ પોતાનો ધન-સંગ્રહ જોઈને ખુશ થાય તેવી રીતે હું તેની ખૂબ આળપંપાળ કરતો. ઘરમાં બધાને ખબર કે કોઈપણ વ્યક્તિએ મારા પુસ્તકોને મને પૂછ્યા વિના હાથ ન લગાવવો નહિતર હું ગુસ્સે થઈ જઈશ.